**ΕΝΗΜΕΡΩΣΗ**

 Σας ενημερώνουμε ότι δημοσιεύτηκε στην Εφημερίδα της Κυβερνήσεως (αρ. φύλλου 4558/1-10-2021), οπότε είναι σε ισχύ, η νέα ΚΥΑ (αρ. 124068/ΓΔ4) που αφορά την τήρηση θυρίδων αρμοδιότητας του Υπουργείου Παιδείας και Θρησκευμάτων στην Ενιαία Ψηφιακή Πύλη της Δημόσιας Διοίκησης (gov.gr-ΕΨΠ) για τον έλεγχο των νόμιμων προϋποθέσεων για τη δυνατότητα της φυσικής παρουσίας σε εκπαιδευτική δομή μέσω της ειδικής πλατφόρμας «**edupass.gov.gr**».

 Από τη **Δευτέρα 1 Νοεμβρίου 2021** η παραπάνω Κοινή Υπουργική Απόφαση θα ισχύσει και για την Πρωτοβάθμια Εκπαίδευση. Σύμφωνα με αυτήν, προϋπόθεση για τη συμμετοχή με φυσική παρουσία στην εκπαιδευτική διαδικασία, μαθητών και εκπαιδευτικών, είναι η δήλωση των αποτελεσμάτων των διαγνωστικών ελέγχων (self test, rapid, μοριακό τεστ) στην πλατφόρμα «**edupass.gov.gr**», η οποία πλέον αντικαθιστά την πλατφόρμα «self-testing.gov.gr».

Η πλατφόρμα «**edupass.gov.gr**», για κάθε φυσικό πρόσωπο, ενήλικο ή ανήλικο δια των γονέων/κηδεμόνων/επιτρόπων του, που αιτείται την καταχώριση της κατάστασής του στη θυρίδα εκπαιδευτικής δομής αποδίδει έναν λεκτικό χαρακτηρισμό που αντιστοιχεί στις ακόλουθες καταστάσεις:

(α) μη επιτρεπτή παρουσία,

(β) επιτρεπτή παρουσία,

γ) άγνωστη κατάσταση - απαιτείται περαιτέρω έλεγχος.

Οι ανωτέρω καταστάσεις αποτυπώνονται με κατάλληλα λεκτικά, ήτοι τη λέξη «ΚΟΚΚΙΝΟ» για την

κατάσταση της μη επιτρεπτής παρουσίας, τη λέξη «ΠΡΑΣΙΝΟ» για την κατάσταση της επιτρεπτής παρουσίας και τη λέξη «ΑΓΝΩΣΤΟ» για την άγνωστη κατάσταση όπου απαιτείται περαιτέρω έλεγχος

(όπως, παραδείγματος χάριν, σε περιπτώσεις κατά τις οποίες δεν έχει (εγκύρως) υποβληθεί δήλωση

μέσω της πλατφόρμας «edupass.gov.gr» ή έχει εμφιλοχωρήσει κάποιο σφάλμα στη σχετική διαδικασία).

Σε κάθε περίπτωση, η διαδικασία αυτή πραγματοποιείται μέχρι τη λήξη του σχολικού έτους 2021-2022 και μόνον εφόσον παραμένουν σε ισχύ τα μέτρα προστασίας της δημόσιας υγείας από τον κίνδυνο περαιτέρω διασποράς του κορωνοϊού COVID-19 στο σύνολο ή μέρος της Επικράτειας.